
 Navodila za izdelavo projektne naloge















                                                       Nova Gorica, šolsko leto 2021/2022


Četrti predmet na poklicni maturi
Pri izpitu iz četrtega predmeta kandidati izkazujejo poklicne in ključne kompetence z:
 • izdelavo izdelka ali 
• opravljanjem storitve 
V skladu s PIK PM (Predmetni izpitni katalog za poklicno maturo) za četrti predmet poklicne mature se izkazuje povezovanje strokovne teorije in prakse. Izpit se konča z zagovorom. 

Značilnosti četrtega predmeta poklicne mature 
Četrti predmet se izvaja v skladu z odločitvijo ŠMK PM skupinsko ali individualno po projektni metodi dela. Opravljanje praktičnega dela izpita lahko šola organizira v sodelovanju z delodajalci v šoli, pri delodajalcu ali v sodelovanju z drugimi šolami. 
Pri izpitu iz četrtega predmeta poklicne mature morajo kandidati izkazati doseganje ciljev s štirih področij, in sicer: načrtovanja, izvedbe (izdelave izdelka ali opravljanja storitve ali izpitnega nastopa), vodenja dokumentacije in zagovora. 

Ocenjevanje četrtega predmeta poklicne mature 
Izpit iz četrtega predmeta poklicne mature se točkuje v skladu s PIK PM. Za vsako področje ocenjevanja ŠIK PM določi podrobna merila ocenjevanja za konkretno temo četrtega predmeta. Točke, dosežene pri posameznem področju ocenjevanja, se seštejejo, skupno število točk se pretvori v številčno oceno. Meje za pretvorbo točk v številčno oceno določi ŠMK PM za vse izpitne roke v šolskem letu na predlog strokovnih aktivov. Končna ocena pri četrtem predmetu PM je trajna.

Projektna naloga in projektna metoda dela
 Četrti predmet na poklicni maturi se izvede po projektni metodi dela. 
Projektno delo pomeni določeno zaporedje dogodkov in aktivnosti, ki vodijo k doseganju zastavljenih ciljev v času in prostoru. Omogoča ustvarjalno delo in terja nenehno iskanje različnih virov ter spodbuja partnersko sodelovanje v stroki in v lokalnem okolju. 
Poglavitna značilnost projektnega dela je problemski interdisciplinarni pristop, saj zahteva reševanje naloge znanje različnih področij, njegova izpeljava pa je usmerjena in vodi do konkretnega izida dela (izdelka). Tematika je konkretna in je usmerjena na življenjske razmere (gre za reševanje konkretnih problemov). Obravnavane teme spodbujajo in razvijajo aktivnosti, ki so praktične narave. Projektna metoda dela zahteva sodelovanje na vseh ravneh: med učitelji, učitelji in dijaki, med dijaki samimi in tudi med šolo in sfero dela. 

Koraki izvedbe četrtega predmeta poklicne mature 
Izpit iz četrtega predmeta z zagovorom se izvede v štirih korakih: načrtovanje, izvedba, vodenje ustrezne dokumentacije in zagovor, ki hkrati pomenijo tudi področja ocenjevanja. 
1. Načrtovanje 
Kandidati začnejo z mentorjevo pomočjo na podlagi teme in opredeljenih izpitnih ciljev načrtovati aktivnosti, potrebne za poznejšo izvedbo izpita. 
V tej fazi kandidati: 
• opredelijo zasnovo (dispozicijo) projektne naloge; 
• zbirajo informacije z uporabo različnih virov (strokovnega gradiva, slikovnega gradiva, informacij …); 
• sodelujejo z drugimi kandidati pri skupinski izvedbi (razdelitev nalog med kandidati); 
• določijo faze, potrebne za dosego ciljev (izbira delovnega postopka, ustreznega materiala, sredstev, orodij, strojev in naprav …); 
• sodelujejo z mentorjem (posvetovanje z njim v skladu s terminskim načrtom). 

2. Izvedba 
V tej fazi kandidati:
· izdelajo izdelek, opravijo storitev ali izvedejo izpitni nastop. 
Največjo pozornost namenijo: 
• pripravi delovnega mesta; 
• uporabi ustreznih sredstev za delo (materiala, sredstev, orodij, strojev in naprav, pripomočkov, instrumentov …); 
• izvedbi po fazah, kot jih zahteva ustrezen delovni oziroma tehnološki postopek; 
• kontroli kakovosti, ugotavljanju vzrokov napak in odpravljanju teh; 
• upoštevanju in zagotavljanju predpisov o varnosti in zdravju pri delu, požarni varnosti in varovanju okolja. 

3. Dokumentacija 
Kandidati pripravijo poročilo o načrtovanju in izvedbi projektne naloge.

4. Zagovor 
Izpit iz četrtega predmeta se konča z zagovorom, ki je sestavljen iz dveh delov: predstavitve in strokovnega pogovora. 
Kandidat: 
• predstavi opravljeno delo (izdelek, storitev, nastop); 
• utemelji izbran delovni postopek in sredstva za delo (ustrezne tehnologije, sredstva, orodja, stroje, naprave, material …); 
• utemelji upoštevanje varnostnih ukrepov in ukrepov za varovanje okolja; 
• odgovarja na zastavljena vprašanja, povezana s temo izpita iz četrtega predmeta poklicne mature. 

Tehnična navodila za oblikovanje naloge
1. NASLOVNA STRAN 
vsebuje: 
 znak šolskega centra in znak SETŠ, 
 naziv in kraj šole, 
 vrsto naloge (seminarska, raziskovalna, projektna naloga), 
 naslov ter podnaslov (ni obvezen) naloge, 
 ime in priimek mentorja (učitelja), 
 ime in priimek avtorja,
  razred, ki ga avtor obiskuje, 
 kraj, mesec in leto oddaje naloge.
  naslovno stran številčimo, vendar številke strani NE zapišemo

                                            Znaka obeh šol
                                    NAZIV IN KRAJ ŠOLE (16 pt)
                                  


                                       V  RSTA NALOGE (16 pt)
                                              NASLOV (18 pt)
                                             Podnaslov (16 pt)



Mentor: Ime in PRIIMEK                        Avtor: Ime in PRIIMEK, razred (14pt)
                                  Kraj (Nova Gorica), mesec leto















2. POVZETEK 
 V njem na kratko predstavimo vsebino naloge, brez razlage, naših kritik ali mnenj. 
Napišemo, do katerih ugotovitev smo prišli, katero metodologijo dela smo ubrali (anketni vprašalnik, intervju, poizkus,…). 
Izvleček naj bo napisan v enem samem odstavku v 3. osebi ednine ter naj NE vsebuje več kot 200 besed. Sledijo mu ključne besede. 
Številko strani (2), na kateri je napisan izvleček, ZAPIŠEMO. 
Primer: »Naloga obravnava problematiko nezaposlenosti med aktivnim prebivalstvom Slovenije…« ali » V Sloveniji je nezaposlenost med aktivnim prebivalstvom zelo velika…

3. KAZALA 
Naloga vsebuje kazalo vsebine, ki ga postavimo takoj za izvlečkom na naslednjo stran. Kazalo vsebine obsega naslove vseh poglavij, podpoglavij in sekcij. 
Če naloga vključuje slike, tabele, grafe, kazalu vsebine sledijo na naslednji strani kazalo slik, kazalo tabel, kazalo grafov. 
Vsakega od teh kazal NE postavimo na novo stran. Številke strani, na katerih so kazala, ZAPIŠEMO. 

4. VSEBINA 

5. ZAKLJUČEK 
V zaključku (sklepnem delu naloge) predstavimo ugotovitve in nova spoznanja, do katerih smo v nalogi prišli. Potrdimo oz. ovržemo hipoteze, ki smo si jih zastavili v uvodnem delu. Napišemo svoje predloge, kako bi obravnavane situacije izboljšali, spremenili, rešili,..

6. SEZNAM LITERATURE IN VIROV 
V seznamu literature in virov navedemo vso uporabljeno literaturo in vire: knjige, članke ter internetne strani, neknjižno gradivo, interna gradiva podjetij, ustne vire. 
Seznam uredimo po abecedi priimkov avtorjev (oz. po prvi besedi naslova dela, če so več kot trije avtorji ali če avtor dela ni naveden) ter jih navedemo v samostojnem poglavju LITERATURA IN VIRI, ki sledi zaključku. 
Vire in literaturo navajamo po spodaj navedenih vzorcih; če katerega izmed podatkov ni na gradivu, ga izpustimo. 
a) knjige: 
PRIIMEK, Ime avtorja. Leto izida. Naslov dela: podnaslov. Kraj izida: založba. 
Primer: ČIBEJ, Jože Andrej. 1994. Poslovna matematika: I.del. Ljubljana: DZS. 
Če knjigo napišejo dva ali trije avtorji, navedemo vse. Avtorje med seboj ločimo z vejico. 
Pri več kot treh avtorjih navedemo samo naslov dela brez navajanja avtorjev. 
Primer: OSTANIMO mladostni : ohranimo privlačnost in vitalnost. 2007. Ljubljana: Tehniška založba Slovenije. 
b) članki v periodičnih publikacijah
 revija PRIIMEK, Ime avtorja oz. avtorjev. Leto izida. Naslov članka. Naslov revije, letnik, številka, strani članka. 
Primer: AVŠIČ, Vera. 2002. Še en udarec Aziji. Gospodarski vestnik, let. I, št. 41, str. 13. 
 zbornik PRIIMEK, Ime avtorja oz. avtorjev. Naslov članka. Naslov zbornika in datum posveta, kraj, strani članka. 
Primer: ZEMLJAK JONTES, Melita. Škrabec o Juriju Dalmatinu. Jezikoslovci in njihova dela v Škrabčevih očeh:Škrabčeva misel V:zbornik s simpozija 2005. Kostanjevica, str. 79-88. 
 Časnik (publikacija, ki izhaja vsak dan ali večkrat na teden, npr. Delo, Primorske novice) PRIIMEK, Ime avtorja oz. avtorjev. Naslov članka. Naslov časnika, datum (dan, mesec, leto), letnik, številka, strani članka. 
Primer: REPOVŽ, Gregor. Neupravičeno povišanje premije. Delo, (21.10.2002), let. XLIV, št. 243, str. 2. 
c) prispevek s spleta (članek, slika z avtorjem) 
PRIIMEK, Ime avtorja. Naslov. [točen URL naslov], datum uporabe internetnega vira. 
Primer: REŠ, Mateja: Kaki – zlato jabolko. [URL: http://www.druzina.si/icd/spletnastran.nsf/all/52A65DD92D4DD0EDC125737E0042E0E0?OpenDocument], 2. 10. 2013. č) prispevek s spleta (članek, slika brez avtorja),) Naslov. [točen URL naslov], datum uporabe internetnega vira. 
Primer: Statistični letopis Republike Slovenije 2012. [URL: http://www.stat.si/letopis/2012/28-12.pdf], 2. 10. 2013. 
d) interno gradivo (gradivo, ki je last nekega podjetja, npr. statistike, brošure itd.) 
Primer: Interno gradivo podjetja Sonček, s.p. 
e) seminarske, diplomske naloge 
PRIIMEK, Ime avtorja. Leto. Naslov : diplomska/seminarska naloga. Kraj, [Priimek avtorja]. 
Primer: NOVAK, Tina. 2013. Motnje hranjenja:seminarska naloga. Nova Gorica, [T. Novak]. 
f) Ustni viri (ko opravimo nek intervju oz. pogovor, v katerem pridobimo informacije za našo nalogo) 
Priimek in ime intervjuvanca [ustni vir]. Kraj pogovora, datum pogovora. 
Primer: BRŠČAK, Marjeta [ustni vir]. Solkan, 25. 9. 2013. 

7. PRILOGE 
Priloge (obsežne tabele, zgibanke, reklame, anketni vprašalniki, različni materiali, …) dodamo na koncu naloge za poglavjem LITERATURA IN VIRI. 
Priloge označimo (Priloga A, Priloga B, …) in jih poimenujemo. Posameznih prilog ne označujemo s tekočo številko strani. Oštevilčimo le stran z naslovom PRILOGE, na kateri je seznam vseh prilog.



TEHNIČNO OBLIKOVANJE NALOGE 
 Velikost lista je A4 format, velikost pisave je 12 pik, tiskanje je enostransko.
 Uporabljajmo pisavo Times New Roman brez barv in senčenj.
 Zgornji rob je 35 mm (nad naslovom), zunanji 20 mm, spodnji 29 mm, notranji rob mora biti zaradi vezave širok 25 mm. 
 Poravnave, odmike in razmike moramo v nalogi oblikovati enotno, z levo poravnavo besedila. 
 Razdaljo med vrsticami tipkamo z razmikom 1. 
 Strani začnemo številčiti na naslovni strani, vendar številke strani NE zapišemo. Številko strani začnemo zapisovati na drugi strani s številko 2. Številčenje strani naj bo zaporedno z arabskimi številkami v spodnjem desnem kotu strani. 
 Številčenje poglavij, podpoglavij, sekcij naj bo desetiško, z arabskimi številkami, med sabo ločenimi s piko. 
Primer: 
3 PRIRAST PREBIVALSTVA (18 pik) 
3.2 Prirast prebivalstva v Sloveniji ( 16 pik) 
3.2.1 Prirast prebivalstva v novogoriški občini (14 pik) 
 Sprotni naslov-pagina viva: 
Na vrhu vsake strani naloge (v t.i. glavi), z izjemo naslovne strani, je sprotni naslov (t.i. živa pagina oz. pagina viva). Lahko je krajši od naslova. Vsebuje priimek, ki ga napišemo z velikimi tiskanimi črkami. Sledi mu vejica in prva črka imena avtorja ter pika. Za presledkom je leto izdelave naloge. Dodamo piko. Temu sledi naslov naloge (lahko je le prva beseda naloge), ki jo zaključimo s tremi pikami. Sledi okrajšan tip dokumenta (Sem. nal.; Proj. nal.; Raz. nal.), pika, kraj, vejica in ustanova. Pod pagino vivo je črta, ki sprotni naslov loči od ostalega besedila.

CITIRANJE 
 Citiranje – dobesedno navajanje (prepisovanje) iz literature in drugih virov. 
Če besedo, del stavka, cel stavek, odstavek, … iz nekega besedila dobesedno prepišemo, jih moramo navesti med narekovaji »…Življenje je lepo!... « in jih nagniti v ležeče črke. V oklepaju takoj za citatom navedemo priimek avtorja, leto izdaje gradiva, iz katerega citiramo, in stran gradiva, od koder smo citirali. Celotni bibliografski opis avtorja citata navedemo v poglavju LITERATURA IN VIRI. Citati naj bodo čim krajši in smiselno vključeni v besedilo. 
Primer: »Obresti so po definiciji nadomestilo za uporabo določenega zneska denarja, ki ga je kreditodajalec za določen čas prepustil kreditojemalcu.« (Čibej, 1994, str. 120) 
 Povzemanje (ali indirektno citiranje) je pripovedovanje oz. povzemanje vsebine iz nekega vira. Povzetega besedila ne pišemo v narekovajih. Na koncu povzemanja navedemo vir (priimek avtorja, leto izida publikacije, št. strani). Tudi literaturo, po kateri smo povzemali, navedemo v poglavju LITERATURA IN VIRI. 
Primer: Vladavina nelegitimnih, celo nelegalnih vplivnih mrež je pripeljala do tega, da v Sloveniji pravna država ne deluje več. Le–te je potrebno napraviti transparentne, s tem pa tudi odgovorne. Pomanjkanje pravne države bo prej ali slej prizadelo tudi te skupine. Evropski finančni trgi so zelo občutljivi na takšna stanja v nekaterih novih članicah EU. Zahod začenja dvomiti v demokratične reforme in v zrelost teh držav (Marc, 2013, str. 50). 


OPOMBE POD ČRTO 
Z opombami pojasnimo del teksta, npr. razložimo v besedilu uporabljeno tujko, podamo nekaj dodatnih informacij, ki za razumevanje osnovnega besedila niso nujno potrebne, ipd. Takšne opombe so oštevilčene, pišemo jih kot sprotne opombe pod črto. Na opombo opozorimo s potenčno postavljeno številko, ki stoji (brez predhodno postavljenega presledka) takoj za besedo oziroma za zadnjim ločilom dela besedila, ki ga želimo natančneje pojasniti. Številčenje opomb teče skozi celotno besedilo. Opombe pišemo pod črto. Priporočljiva je manjša pisava in manjši razmik med vrsticami kot v glavnem besedilu. Vse opombe s tekoče strani se morajo končati na isti strani. 
Primer: 1 Anotacija (annotation) = zapisek, opazka, pripomba ob tekstu. 
              2 Odlomek (extract) = del, vzet iz celotnega teksta. 
              3 Povzetek (summary) = obsežno, izčrpno, vsestransko povzeta vsebina teksta

